Oscar Pistorius ly aan stresverteuringOscar Pistorius en een van sy ondersteuners op 2 Julie 2014 in die hof Foto: Werner Beukes/SAPA/Pool Die Pretoriase hooggeregshof het Woensdag gehoor die moordbeskuldigde Oscar Pistorius ly aan posttraumatiese stresversteuring (PTSV) en daar bestaan ŉ risiko dat hy kan selfmoord pleeg. Dié besonderhede is vervat in twee verslae deur ŉ psigiater en sielkundige wat Barry Roux SC, vir Pistorius, aan die hof voorgehou het. Volgens die verslae is Pistorius erg getraumatiseer nadat hy Reeva Steenkamp op 14 Februarie 2013 doodgeskiet het. Die atleet moet glo steeds kliniese behandeling ondergaan, anders sal sy toestand moontlik vererger. Aggressie vorm nie deel van Pistorius se persoonlikheid nie. “Diegene wat hom ken, beskryf hom as sagmoedig,” het Roux voorgelees. Volgens die verslag los hy konflik op deur óf oor die situasie te praat óf dit te vermy. Die atleet het ŉ geskiedenis van onsekerheid en om weerloos te voel. Daar is geen bewyse dat die atleet aan angs ly nie. “Hy voldoen nie aan die kriteria vir algemene angsversteuring nie.” Volgens die verslag was die atleet se gevoelens vir Steenkamp eg. “Alhoewel dit nog ŉ jong verhouding was, was daar geen teken van mishandeling nie.” Roux en staatsaanklaer Gerrie Nel het saamgestem dat Pistorius nie weer onder kruisverhoor geplaas sal word nie. Nel het vroeër sy kruisondervraging van die atleet se agent, Peet van Zyl, afgesluit. Van Zyl het gesê hy kan nie onthou dat Pistorius hom gevra het om te reël dat sy eksmeisie Samantha Taylor hom na die Olimpiese Spele in Londen in 2012 kan vergesel nie. Van Zyl het Dinsdag getuig dat Steenkamp die enigste meisie is wat die atleet ooit saamgenooi het na ŉ byeenkoms. Nel het egter kommunikasie voorgehou waarin Pistorius Taylor uitnooi om hom na Londen te vergesel. Pistorius word beskuldig van Steenkamp se moord. Hy het haar deur ŉ geslote toiletdeur in sy huis in Pretoria doodgeskiet. Hy voer aan hy het haar vir ŉ inbreker aangesien. Hy pleit onskuldig op die aanklag van moord en drie ander aanklagte wat verband hou met die oortreding van die Vuurwapenwet. Die staat voer aan hy het haar tydens ŉ rusie doodgeskiet. Die saak duur voort. -SAPA Klik hier om die hooftrekke van die hofverrigtinge gratis op Maroela Media te volg.